মহারাষ্ট্রে হামলার ছক! গ্রেফতার আল কায়দা জঙ্গি

ওয়েব ডেস্ক : পুণেতে (Pune) গ্রেফতার আল কায়দা জঙ্গি (Al Qaeda militant)। অভিযুক্তের নাম জুবের হাঙ্গারকার। অভিযুক্ত সফটঅয়্যার ইঞ্জিনিয়ার বলে জানা গিয়েছে। তার বিরুদ্ধে জঙ্গি যোগের খবর পাওয়ার পরেই তাকে গ্রেফতার করে মহারাষ্ট্র পুলিশের (Maharastra Police) সন্ত্রাস দমন শাখা। সূত্রের খবর, অভিযুক্তের কাছ থেকে উদ্ধার হয়েছে ওসামা বিন লাদেনের উগ্রপন্থী ভাষণের অনুবাদ।

অভিযুক্তকে গ্রেফতারের সময় তার কাছ থেকে লাদেনের উর্দুতে অনুবাদ করা ভাষণ ছাড়াও, হাতে একে-৪৭ এবং বোমা তৈরির ছবি উদ্ধার হয়েছে। পুলিশ সূত্রে খবর, অভিযুক্ত জুবেরের কাজ ছিল তরুণদের মগজ ধোলাই করা। তার পর তাদেরকে দলে নেওয়া।

আরও খবর : মন্থা’র ল‍্যান্ডফলের পর সকালে এ কী অবস্থা? দেখুন এই ভিডিও

সূত্রের খবর, গত সেপ্টেম্বর মাস থেকেই অভিযুক্তের নজর রাখছিল মহারাষ্ট্র পুলিশের (Maharastra Police) সন্ত্রাস দমন শাখা। এর পরেই তার বাড়িতে তল্লাশি চালায় তদন্তকারীরা। সেখান থেকে একাধিক তথ্য উদ্ধার করে। জানা গিয়েছে, অভিযুক্তেকে ইউএপিএ আইনে গ্রেফতার করা হয়েছে। তাঁকে আপাতত ৪ নভেম্বর পর্যন্ত পুলিশ হেফাজতে পাঠিয়েছে আদালত।

পুলিশ সূত্রে খবর, অভিযুক্ত আদতে সোলাপুরের বাসিন্দা। তিনি একজন সফটঅয়্যার ইঞ্জিনিয়ার। একটি সংস্থাতে কর্মরতও ছিলেন তিনি। পুলিশের তরফে আদালতে জানানো হয়েছে, অভিযুক্ত দেশবিরোধী কার্যকলাপের সঙ্গে যুক্ত ছিলেন। এমনকি মহারাষ্ট্রে সন্ত্রাসবাদী হামলা চালানোর চেষ্টা করেছিল সে। তবে তার আগেই অভিযুক্তকে গ্রেফতার করল পুলিশ।